ኢትዮጵያ ድህነትን ለማጥፋት የሚደነቅ ተግባር እያከናወነች ነው፤ ዓለም አቀፍ የሃንገር ፕሮጀክት ፕሬዚዳንት
 – ኢትዮጵያ ድህነትን በመዋጋት ረገድ የሚደነቅ ተግባር እያከናወነች መሆኑን የዓለም ሃንገር ፕሮጀክት ፕረዚዳንት አሳ ስኮስትሮም ፍሌድ አስታወቁ።ፕሬዚዳንቷ በተለይ ከዋልታ ኢንፎርሜሽን ማዕከል ጋር ባደረጉት ቃለምልልስ እንዳስታወቁት ሃንገር ፕሮጀክት ኢትዮጵያ ከ1996 ዓ/ም ጀምሮ የምግብ ዋስትናን በማረጋገጥ፣ ንጹህ የመጠጥ ውሃን በማቅረብ፣ የሴቶችን የኢኮኖሚ ጥገኝነት በመቅረፍ፣ የብድርና ቁጠባ ድጋፎችን በማድረግ፣ የኤች አይ ቪ ኤዲስን በመዋጋትና የአካባቢ ጥበቃ ተግባራትን በመደገፍ እየሰራ እንደሚገኝ ተናግረዋል።ኢትዮጵያ በፕሮጀክቱ ልዩ ትኩረት ከተሰጣቸው ስምንት አገራት አንዷ እንደሆነች የገለጹት ፕሬዚዳንቷ አገሪቱ ዘላቂ ልማትን በማረጋገጥ ድህነትን ለማጥፋት ከፍተኛ ጥረት እያደረገች  ነው ብለዋል።አገሪቱ የሚደነቁ ተጨባጭ ለውጦችን እያስመዘገበችና ውጤት እያስመዘገበች በመሆኗ በተባበሩት መንግስታት የምዕተ ዓመቱ የልማት ግቦችን ከተያዘው የጊዜ ሰሌዳ ቀድማ ማሳካት በሚያስችላት አቋም ላይ እንዳለች ፕሬዚዳንታ ተናግረዋል።ሃንገር ፕሮጀክትም የአገሪቱን የልማት አጋሪነቱን እያረጋገጠ ይገኛል ያሉት ፕሬዚዳንቷ እስካሁን ድረስ በ22 ቀበሌዎች 96 ሺሕ ህዝብ ተጠቃሚ ያደረገ ስራ ማከናወኑን ተናግረዋል።በኢትዮጵያ የፕሮጀክቱ ዳይሬክተር ወ/ሮ ንግስት መኮንን በበኩላቸው መንግስት እያደረገ ባለው የተቀናጀ ጥረት በኢትዮጵያ የድህነት መጠን በከፍተኛ ደረጃ እየቀነሰ መምጣቱን ተናግረዋል።